PCSGH พุ่งเกือบ 6% นิวไฮในรอบกว่า 2 ปี โบรกฯเชียร์ “ซื้อ” ชี้ยอดขายโตต่อเนื่อง
PCSGH พุ่งเกือบ 6% นิวไฮในรอบกว่า 2 ปี โบรกฯเชียร์ "ซื้อ" ชี้ยอดขายโตต่อเนื่อง โดยปิดตลาดภาคเช้า ราคาอยู่ที่ 7.60 บาท บวก 0.40 บาท หรือ 5.56% สูงสุดที่ 7.60 บาท ต่ำสุดที่ 7.25 บาท มูลค่าซื้อขายที่ 64.28 ล้านบาท
21 พ.ย. 2560

ผู้สื่อข่าวรายงานว่า ราคาหุ้นบริษัท พี.ซี.เอส.แมชีน กรุ๊ปโฮลดิ้ง จำกัด (มหาชน) หรือ PCSGH ปิดตลาดภาคเช้า อยู่ที่ 7.60 บาท บวก 0.40 บาท หรือ 5.56% สูงสุดที่ 7.60 บาท ต่ำสุดที่ 7.25 บาท มูลค่าซื้อขายที่ 64.28 ล้านบาท ขณะที่ดัชนีตลาดหุ้นไทยโดยรวมลบ 0.15%

 ทั้งนี้ราคาหุ้นปรับตัวแรงในรอบ 2 ปี 4 เดือน นับตั้งแต่หุ้นขึ้นไปทดสอบระดับ 7.75 บาท เมื่อวันที่ 29 มิ.ย.58
ด้าน บล.บัวหลวง แนะนำ “ซื้อ” ราคาเป้าหมาย 7.50 บาท/หุ้น โดยผู้บริหารเชื่อว่าการฟื้นตัวของอุตสาหกรรมยานยนต์กอปรกับการเปิดตัวรถปิคอัพรุ่นใหม่ เช่น อีซูซุ บลูพาวเวอร์ และโตโยต้า ไฮลักซ์ รีโว จะช่วยหนุนยอดขายให้เติบโตจากช่วงเดียวกันเมื่อปีก่อน ในไตรมาส 4/60 และเพิ่มขึ้น 5% ในปี 2561
นอกจากนี้ยอดขายนอกกลุ่มรถปิคอัพ (บิ๊กไบค์, รถซีดาน, และรถบรรทุกขนาดใหญ่) ตั้งแต่ไตรมาส4/60 เป็นต้นไปจะขยายตัวจากอุปสงค์ที่เพิ่มขึ้นจากความต้องการรถบิ๊กไบค์ที่มากขึ้นและคำสั่งซื้อที่กลับมาเป็นปกติของรถบรรทุกขนาดใหญ่และผู้ผลิตรถซีดาน เนื่องจากเกิดการสะดุดเล็กน้อยของคำสั่งซื้อจากลูกค้าที่ล่าช้า
อีกทั้ง PCSGH คาดว่าบริษัทจะมีการเติบโตของยอดขายที่สูงกว่าการเติบโตของอุตสาหกรรมยานยนตร์ เนื่องจากบริษัทมีคำสั่งซื้อจากลูกค้านอกกลุ่มยานยนต์ (ชิ้นส่วนสำหรับเครื่องปรับอากาศ, จักรเย็บผ้า เป็นต้น) เชื่อว่ายอดขายไตรมาส 4/60 จะเติบโต 20% จากช่วงเดียวกันเมื่อปีก่อน และ 8% ในปี 2561
พร้อมทั้งคาดอัตรากำไรขั้นต้นจะขยายตัวตั้งแต่ไตรมาส 4/60 เป็นต้นไป จากการเติบโตของกำลังการผลิตชิ้นส่วนประกอบรถยนตร์หลายประเภท (ชิ้นส่วนประกอบรถยนตร์นอกกลุ่มปิคอัพและนอกกลุ่มอุตสาหกรรมยานยนต์จะมีอัตรากำไรมากกว่าชิ้นส่วนประกอบสำหรับรถปิคอัพ)
อย่างไรก็ตาม PCSGH จะประหยัดค่าใช้จ่ายด้านพลังงานจาก Solar rooftop program ซึ่งมีแผนจะติดตั้งกำลังการผลิตเพิ่มขึ้นจาก 5 เมกะวัตต์ มาอยู่ที่ 7 เมกะวัตต์ ในปีหน้า ทั้งนี้เราคาดการณ์อัตรากำไรรวมน่าจะอยู่ที่ 21% ในปี 2561 และ 22.4% ในปี 2562